Zuma in hospitaal opgeneem | Maroela Media
Zuma in hospitaal opgeneem
Oudpres. Jacob Zuma is op die vooraand van sy 80ste verjaardag in die hospitaal opgeneem om mediese toetse te ondergaan.
So het Mzwanele Manyi, woordvoerder van die Jacob Zuma-stigting, Maandag in die Pietermaritzburgse hooggeregshof gesê kort nadat Zuma en die Franse wapenvervaardiger Thales se verhoor tot Mei uitgestel is.
Manyi het geen verdere inligting omtrent Zuma se siektetoestand bekend gemaak nie.
Zuma se regsverteenwoordiger, Dali Mpofu, het wel tydens die hofverrigtinge aan regter Piet Koen gesê sy kliënt is weens "'n mediese noodgeval" nie in staat om die verrigtinge by te woon nie. Ook Mpofu het nie verder oor Zuma se toestand uitgebrei nie.
Maroela Media het vroeër vandag berig die verhoor sal nou op 17 Mei voortgesit word hangende 'n beslissing deur die appèlhof oor Zuma se heroorwegingsaansoek. Dié aansoek hou verband met Zuma se aandrang dat adv. Billy Downer as hoofaanklaer in die korrupsiesaak verwyder moet word.
Downer het vanoggend die uitstel as nog 'n vertragingstaktiek van Zuma bestempel.
Die uitstel "erodeer die publiek se vertroue in die regstelsel omdat dit nóg 'n uitstel in die langdurige reeks van uitstelle is," het Downer in die hof aangevoer.
Mpofu het dit ontken en gesê Zuma "het alles gedoen wat hy kon sodat hierdie verhoor kan voortgaan".
Koen het eindelik die uitstel toegestaan sodat die appèlproses "sy gang kan gaan". Hy het wel gewaarsku dat "die toekomstige vordering van die verhoor behoorlik bestuur moet word".
En af is die krag!
Drie sterf in botsing buite Hibberdene
Net jammer hoe so sieklik net Na hy hoor hy Moet tronk toe maar toe hy hierdie land skade berokken het was hy baie gesond AG ASB almal staan agter Zuma en bang Vir hom pluk by almal van julle